Гукъыдэж къозыт сурэтхэр
СурэтыщI гъуазджэм хуемыджами, абы дихьэххэм я лэжьыгъэхэр гъэщIэгъуэнщ. Аращ Ткаченкэ Андрей и цIэр зезыхьэ, сурэтыщI гъуазджэхэмкIэ музейм апхуэдэхэр зэман-зэманкIэрэ утыку къыщIришэр.
Гъэлъэгъуэныгъэм Темыркъан Геннадийрэ Жылэ Анатолэрэ хэтщ. Музейм и унафэщI Жантудуевэ Елизаветэ къызэхуэсахэр хигъэгъуэзащ нэхъапэм щIэупщIэ зиIэу щыта мы зэхыхьэ гуапэм хуэдэ иужьрей илъэси 10-м къызэрызэрамыгъэпэщар, а хабзэ дахэр иджы къагъэщIэрэщIэжыну зэрамурадыр.
— УФ-м и СурэтыщIхэм я зэгухьэныгъэм и республикэ къудамэм хэмытми, зэчий зыбгъэдэлъ, лэжьыгъэ купщIафIэхэр къызэхъулIэ художникхэр ди мащIэкъым. Абыхэм я IэдакъэщIэкIхэр гъуазджэм дихьэххэм едгъэлъагъумэ, езыхэри зэрыдгъэцIыхумэ тфIэфIу мы зэхыхьэр къызэдгъэпэщащ, — жиIащ республикэм и ЩIэныгъэ-методикэ центрым и унафэщI, сурэтыщI Жылэ Анатолэ. — Гъуазджэм, щэнхабзэм я лэжьакIуэхэу лъэпкъ хъугъуэфIыгъуэхэр зыхъумэ икIи абыхэм зезыгъэужь цIыхухэм гулъытэ яхуэфащэщ. Лъэпкъ, сурэтыщI гъуазджэхэмкIэ музейхэм я гъусэу нэхъапэм къызэдгъэпэщу щыта мы Iуэху дахэр идогъэжьэжри, гъуэгу махуэ! Художникхэм узыншагъэрэ ехъулIэныгъэрэ фиIэну, фи лэжьыгъэ купщIафIэхэмкIэ дывгъэгуфIэну ди гуапэщ.
УФ-м и СурэтыщIхэм я зэгухьэныгъэм и республикэ къудамэм и правленэм и унафэщI Темыркъан Геннадий жиIащ лэжьыгъэхэр зэрыгъэщIэгъуэныр, абы еплъхэм Хэку лъагъуныгъэмрэ дахагъэмрэ я псэм къызэрыщагъэушыр, я гукъыдэжыр къызэриIэтыр. Темыркъаным сурэтыщIхэм фIыщIэ яхуищIащ я лэжьыгъэ телъыджэхэр утыку къызэрырахьам папщIэ, фIыуэ ялъагъу IэщIагъэр я Iэпэгъуу, абы къарит псэхугъуэм къару къахилъхьэу псэунуи ехъуэхъуащ.
Лэжьыгъэ купщIафIэхэр. СурэтыщIхэм я зэгухьэныгъэм и правленэм жэуап зыхь и секретарь Сындыку Нелли сурэт щIыным дихьэххэм ехъуэхъуащ гъуазджэм и фIыпIэр зыхащIэну, я лэжьыгъэм и пщIэр къалъытэну.
Прохладнэ, Лэскэн районхэм ис сурэтыщIхэм я лIыкIуэхэм фIыщIэ хуащIащ гъэлъэгъуэныгъэм зыкърезыгъэхьэлIахэм. Абыхэм къыхагъэщащ мыпхуэдэ Iуэху дахэм сурэтыщIхэри гъуазджэм дихьэх цIыхухэри зэрыхуэныкъуэр, щIэблэр дахагъэм пэгъунэгъу хъунымкIэ, я хэкур фIыуэ ялъагъунымкIэ мыхьэнэшхуэ зэриIэр.
Зэхыхьэм кърихьэлIахэм жаIащ республикэм и щIыуэпс къулейр, и псэукIэр, и гъащIэр, и цIыхухэр къызэрыщ лэжьыгъэхэр ягу зэрыдыхьар. Апхуэдэу гъэщIэгъуэнщ, удэзыхьэхщ пхъэм къыхаIущIыкIа псэущхьэхэм я сурэтхэр, пхъэ хьэкъущыкъу зэхуэмыдэхэр, саугъэт цIыкIухэр.
Гъэлъэгъуэныгъэр къызэзыгъэпэщахэмрэ абы зи лэжьыгъэ хагъэхьа сурэтыщIхэмрэ жаIащ дяпэкIи зэрызэдэлэжьэнур.
Адыгэ пщащэм и теплъэр къызэрыщ сурэтри ягъэлъэгъуащ.
ТЕКIУЖЬ Заретэ.
Сурэтхэр МАМИЙ Руслан трихащ.
